钦定古今图书集成/方舆汇编/职方典/第1455卷 > 《重观滇海序》杨士云
## 钦定古今图书集成/方舆汇编/职方典/第1455卷 > 《重观滇海序》杨士云

本朝声教四讫，稽古作程，内兰台史，外列臬司，观风
于天下，一人大观在上，四方观化于下，非省方观民，
何以设教？嘉靖乙丑，聚峰毛先生以台史观滇。维时
中官肆虐，罔遏巨室，封利罔幅，戎心叵测。罔驭曰：“兹
惟乱，本不可长。”亟疏论状，咸得请。大阉罢镇，群丑慹
服，迄于今赖之报命，中伤左官，壬寅以佥臬再至，再
巡洱海，摄诘戎兵。维时楚甿久逸，难变陵德敝化难
开，草窃潜作难弭，甚而金沙可达，难于谋始。曰：“兹亦
惟乱本毋纽”，乃教民事毖民淫，严斥堠议，请疏江图，
永久馀风，用殄毕弃，咎亦罔不咸赖。升庵太史题《重
观滇海》张之乡大夫士歌之进予序之。於戏观之时
义大矣，观之初六，童观罔鉴。趣顺谓“之童观斯昧。《六
二》，窥观寡鉴从顺，谓之窥观斯狭。《六三》，观我生，自审
行可，谓之生观斯察。《六四》，观国之光明”习国仪，谓之
光观斯有融。先生德兼三四，应上近五，故兹《观风》，上
裨大观，下裨观化。隼可射，狐可获，戎可戒，孚可革，寇
可御，大川可涉。观民设教，明哉熙哉，滇职永利，休哉
可歌已。予闻在昔，介轩王公、泽州杨公观滇有辞，“罔
俾二公专美西南”，又可歌已。其诸观陕与天下者咸
若是，独滇乎哉？庸附群言之首：